Propunere de DECIZIE A CONSILIULUI privind poziția pe care urmează să o adopte Uniunea Europeană în cadrul Consiliului de miniștri ACP-UE privind cadrul financiar multianual pentru perioada 2014 - 2020 al Acordului de parteneriat ACP-UE /* COM/2011/0836 final - 2011/0396 (NLE) */





EXPUNERE DE MOTIVE Acordul de parteneriat între membrii grupului de state din Africa, zona Caraibelor și Pacific (ACP), pe de o parte, și Comunitatea Europeană și statele sale membre, pe de altă parte, semnat la Cotonou la 23 iunie 2000[1], prevede adoptarea unor protocoale financiare pentru perioade de cinci ani. Cadrul financiar multianual pentru perioada 2008 - 2013 formează anexa Ib la acordul respectiv. În ceea ce privește cadrul financiar multianual pentru perioada post-2013, Comisia Europeană a prezentat, în comunicarea sa intitulată „Un buget pentru Europa 2020”[2], valoarea totală (30 318,7 milioane EUR la prețurile din 2011, adică 34 275,6 milioane EUR în prețuri curente), propusă pentru cel de al 11-lea FED pentru cooperarea cu țările ACP și cu țările și teritoriile de peste mări (TTPM). Comisia prezintă o comunicare care descrie principalele elemente ce ar putea figura în acordul intern pentru cel de al 11-lea Fond european de dezvoltare, pentru perioada 1 ianuarie 2014 – 31 decembrie 2020[3]. De asemenea, anexa I la Acordul de la Cotonou trebuie completată în mod corespunzător cu un protocol adițional pentru cadrul financiar multianual 2014-2020. Din acest motiv, Comisia propune inserarea unei noi anexe 1C în Acordul de la Cotonou (cadrul financiar multianual pentru perioada 2014-2020). Structura cadrului financiar multianual propus pentru perioada 2014-2020 și ponderea diferitelor instrumente FED corespund, în general, celor aplicate în cel de al 10-lea FED, cu excepția Facilității pentru investiții, care va fi finanțată din sumele rămase disponibile în cadrul facilității pentru investiții din cel de al 9-lea și din cel de al 10-lea FED. Comisia Europeană crede că se va ajunge la un acord între Uniunea Europeană și statele sale membre privind instituirea mecanismului de finanțare (al 11-lea Fond european de dezvoltare), perioada exactă care urmează să fie acoperită (2014-2020) și valoarea fondurilor care vor fi alocate acestui mecanism, pentru punerea în aplicare a parteneriatului ACP-UE, și că reprezentanții guvernelor statelor membre vor conveni asupra unui Acord intern privind cel de al 11-lea Fond european de dezvoltare. 2011/0396 (NLE) Propunere de DECIZIE A CONSILIULUI privind poziția pe care urmează să o adopte Uniunea Europeană în cadrul Consiliului de miniștri ACP-UE privind cadrul financiar multianual pentru perioada 2014 - 2020 al Acordului de parteneriat ACP-UE CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 209 alineatul (2) coroborat cu articolul 218 alineatul (9), având în vedere propunerea Comisiei Europene, întrucât: (1) Acordul de parteneriat între membrii grupului de state din Africa, zona Caraibelor și Pacific (ACP), pe de o parte, și Comunitatea Europeană și statele sale membre, pe de altă parte, semnat la Cotonou la 23 iunie 2000[4], modificat la Luxemburg la 25 iunie 2005[5] și la Ouagadougou la 22 iunie 2010[6] („Acordul ACP-UE”), prevede adoptarea unor protocoale financiare pentru perioade de cinci ani. (2) În conformitate cu alineatul (7) din anexa Ib la Acordul de parteneriat ACP-UE, Uniunea Europeană și statele sale membre, împreună cu statele ACP, au efectuat o evaluare a rezultatelor, unul dintre elementele analizate fiind gradul de respectare a angajamentelor și de efectuare a plăților. (3) La […], Uniunea Europeană și statele sale membre au convenit să instituie mecanismul de finanțare (cel de al 11-lea Fond european de dezvoltare) și au stabilit perioada exactă care urmează să fie acoperită (2014-2020) și valoarea fondurilor care vor fi alocate acestui mecanism, pentru punerea în aplicare a parteneriatului ACP-UE. (4) Reprezentanții guvernelor statelor membre au adoptat un Acord intern privind cel de al 11- lea Fond european de dezvoltare, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul Consiliului de miniștri ACP-UE referitoare la Protocolul privind cadrul financiar multianual pentru perioada 2014­2020 se bazează pe proiectul de decizie al Consiliului de miniștri ACP-UE atașat la prezenta decizie. Articolul 2 După adoptare, decizia Consiliului de miniștri ACP-UE se publică în Jurnalul Oficial al Uniunii Europene. Adoptată la […] Pentru Consiliu, Președintele ANEXĂ Proiect de Decizie a Consiliului de miniștri ACP-UE referitoare la adoptarea unui protocol privind cadrul financiar multianual pentru perioada 2014-2020 al Acordului de parteneriat între membrii grupului de state din Africa, zona Caraibelor și Pacific (ACP), pe de o parte, și Comunitatea Europeană și statele sale membre, pe de altă parte CONSILIUL DE MINIȘTRI ACP-UE, Având în vedere Acordul de parteneriat între membrii grupului de state din Africa, zona Caraibelor și Pacific, pe de o parte, și Comunitatea Europeană și statele sale membre, pe de altă parte, semnat la Cotonou la 23 iunie 2000[7], modificat la Luxemburg la 25 iunie 2005[8] și la Ouagadougou la 22 iunie 2010[9] („Acordul de parteneriat ACP-UE”), în special articolul 95 alineatul (2) și articolul 100, întrucât: (1) În conformitate cu alineatul (7) din anexa Ib la Acordul de parteneriat ACP-UE, Uniunea Europeană și statele sale membre, împreună cu statele ACP, au realizat o evaluare a rezultatelor, unul dintre elementele analizate fiind gradul de realizare a angajamentelor și a plăților. (2) Uniunea Europeană și statele sale membre au convenit să instituie mecanismul de finanțare (cel de al 11-lea FED) și au stabilit perioada exactă care urmează să fie acoperită (2014-2020) și valoarea fondurilor care vor fi alocate acestui mecanism, pentru punerea în aplicare a parteneriatului ACP-UE. (3) Protocolul de instituire a cadrului financiar multianual pentru perioada 2014 – 2020 ar trebui inserat în acord ca anexa Ic, ADOPTĂ PREZENTA DECIZIE: Articolul 1 Anexa la prezenta decizie se adoptă ca o nouă anexă Ic la Acordul de parteneriat între membrii grupului de state din Africa, zona Caraibelor și Pacific, pe de o parte, și Comunitatea Europeană și statele sale membre, pe de altă parte, semnat la Cotonou la 23 iunie 2000 și revizuit la Luxemburg la 25 iunie 2005 și la Ouagadougou la 22 iunie 2010. Articolul 2 Prezenta decizie intră în vigoare în ziua adoptării sale. Adoptată la […],[…] Pentru Consiliul de miniștri ACP-UE Președintele ANEXĂ Următoarea anexă se inserează în acordul de parteneriat ACP-UE: „ANEXA Ic Cadrul financiar multianual pentru perioada 2014 - 2020 1. Pentru scopurile prevăzute în prezentul acord și pentru o perioadă care începe la 1 ianuarie 2014, valoarea totală a asistenței financiare disponibile pentru statele ACP în prezentul cadru financiar multianual este de 34 718,4 milioane EUR, astfel cum se specifică la punctele 2 și 3. 2. Suma de 32 218,4 milioane EUR alocată pentru cel de al 11-lea Fond european de dezvoltare (FED) este disponibilă de la intrarea în vigoare a cadrului financiar multianual. Această sumă se alocă instrumentelor de cooperare după cum urmează: (a) 27 658,2 milioane EUR pentru finanțarea de programe indicative naționale și regionale. Această sumă va servi la finanțarea: – programelor indicative naționale pentru fiecare stat ACP; – programelor indicative regionale de sprijinire a cooperării și integrării regionale și interregionale a grupurilor de state ACP; (b) 3 960,2 milioane EUR pentru finanțarea cooperării intra-ACP și interregionale cu mai multe sau toate statele ACP. Această sumă include și sprijinul structural acordat CDE, CTA, precum și Adunării Parlamentare Paritare și acoperă, de asemenea, asistența pentru cheltuielile de funcționare ale Secretariatului ACP menționate la punctele 1 și 2 din Protocolul nr. 1 „privind cheltuielile de funcționare a instituțiilor comune”; (c) 600 de milioane EUR pentru finanțarea Facilității pentru investiții în conformitate cu termenii și condițiile stabilite în anexa II la prezentul acord, intitulată „Termeni și condiții de finanțare”, sub formă de granturi pentru finanțarea subvențiilor la dobândă și de asistență tehnică în cadrul proiectelor, prevăzute la articolele 1, 2 și 4 din anexa respectivă pe perioada corespunzătoare celui de al 11-lea FED. 3. Operațiunile finanțate în cadrul Facilității pentru investiții, printre care se numără și subvențiile la dobândă aferente, sunt gestionate de Banca Europeană de Investiții (BEI). Pe lângă cel de al 11-lea FED, BEI pune la dispoziție maximum 2 500 de milioane EUR sub forma unor împrumuturi din resurse proprii, sumă care va face obiectul unei clauze de revizuire la jumătatea perioadei. Aceste resurse se acordă în scopurile prevăzute în anexa II la prezentul acord, în conformitate cu condițiile stabilite în statutul BEI și cu dispozițiile relevante ale termenilor și condițiilor de finanțare a investițiilor din anexa respectivă. Toate celelalte resurse financiare din prezentul cadru financiar multianual sunt gestionate de Comisie. 4. După 31 decembrie 2013 sau după data intrării în vigoare a prezentului cadru financiar multianual, în funcție de data cea mai recentă, soldurile aferente celui de al 10-lea FED sau FED-urilor anterioare și fondurilor dezangajate din proiectele desfășurate în cadrul acestor FED-uri nu se mai angajează, cu excepția cazului în care Consiliul Uniunii Europene adoptă în unanimitate o decizie contrară. Aceste dezangajări pot avea loc, totuși, pentru soldurile restante și sumele rambursate alocate pentru finanțarea Facilității pentru investiții, cu excepția subvențiilor la rata dobânzii, și pentru soldurile rămase aferente sistemului de stabilizare a veniturilor din exporturi agricole primare (STABEX) în cadrul FED-urilor anterioare celui de al 9-lea FED. 5. Suma totală aferentă prezentului cadru financiar multianual acoperă perioada 1 ianuarie 2014 – 31 decembrie 2020. Fondurile aferente celui de al 11-lea FED, și, în cazul Facilității pentru investiții, fondurile provenite din sumele rămase disponibile, nu se angajează după 31 decembrie 2020, cu excepția cazului în care Consiliul Uniunii Europene adoptă în unanimitate o decizie contrară, pe baza unei propuneri din partea Comisiei. Cu toate acestea, fondurile subscrise de către statele membre în cadrul celui de al 9-lea și al 10-lea FED pentru finanțarea Facilității pentru investiții trebuie să rămână disponibile, după 31 decembrie 2020, pentru plăți. 6. Comitetul ambasadorilor, care acționează în numele Consiliului de miniștri ACP-UE, poate lua, în cadrul sumei totale corespunzătoare cadrului financiar multianual, măsurile corespunzătoare pentru îndeplinirea cerințelor de programare în baza uneia dintre alocările prevăzute la punctul 2, inclusiv redistribuirea de fonduri între aceste alocări. 7. Părțile pot decide să efectueze o revizuire a rezultatelor, evaluând gradul de realizare a angajamentelor și a plăților, precum și rezultatele și impactul ajutorului furnizat. Această revizuire urmează să se efectueze pe baza unei propuneri elaborate de Comisie. 8. Orice stat membru poate transmite Comisiei sau BEI contribuțiile voluntare în vederea sprijinirii obiectivelor Acordului de parteneriat ACP-UE. Statele membre pot, de asemenea, să cofinanțeze proiecte sau programe, de exemplu, în cadrul inițiativelor specifice care urmează să fie gestionate de către Comisie sau BEI. Trebuie garantată implicarea ACP în astfel de inițiative la nivel național.” [1] JO L 317, 15.12.2000, p. 3. Acord astfel cum a fost modificat prin acordul semnat la Luxemburg la 25 iunie 2005 (JO L 287, 28.10.2005, p. 4) și prin acordul semnat la Ouagadougou la 22 iunie 2010 (JO L 287, 4.11.2010, p. 3). [2] COM(2011) 500. [3] COM (2011) 837. [4] JO L 317, 15.12.2000, p. 3. Acordul, astfel cum a fost rectificat prin JO L 385, 29.12.2004, p. 88. [5] JO L 209, 11.8.2005, p. 27. [6] JO L 287, 4.11.2010, p. 3. [7] JO L 317, 15.12.2000, p. 3. Acordul, astfel cum a fost rectificat prin JO L 385, 29.12.2004, p. 88. [8] JO L 209, 11.8.2005, p. 27. [9] JO L 287, 4.11.2010, p. 3.